b'\n_START_ARTICLE_\nPeter, Paul and Mary\n_START_SECTION_\nHist\xc3\xb2ria\n_START_PARAGRAPH_\nEl grup va ser creat i gestionat per Albert Grossman, que volia obtenir un supergrup folk amb finalitats comercials. Amb aquesta finalitat va aplegar una "rossa alta [Mary], un tipus divertit [Paul], i un xicot de bon veure [Peter]". Peter, Paul & Mary comen\xc3\xa7\xc3\xa0 a cantar en l\'any 1961, debutant en el The Bitter End, un caf\xc3\xa8 de Nova York popular com a lloc de trobada de la m\xc3\xbasica folk. El grup grav\xc3\xa0 el seu primer \xc3\xa0lbum, Peter, Paul and Mary a l\'any seg\xc3\xbcent (inclo\xc3\xafa "500 Milles" , "Lemon Tree" (\'El llimoner\') , i els \xc3\xa8xits de Pete Seeger "If I Had a Hammer" (\'Si tingu\xc3\xa9s un martell\') i "Where Have All the Flowers Gone" (\'Qu\xc3\xa8 se n\'ha fet d\'aquelles flors\'). El disc romangu\xc3\xa9 deu mesos en la llista dels deu m\xc3\xa9s venuts als EUA, i m\xc3\xa9s de tres anys en la llista dels cent. _NEWLINE_En l\'any 1963, PP&M ja havia gravat tres \xc3\xa0lbums, presents de forma simult\xc3\xa0nia en la llista estatunidenca dels deu m\xc3\xa9s venuts. El grup encara publicaria al mateix any "Puff the Magic Dragon" ("Puff, el drac m\xc3\xa0gic"), escrita per Yarrow i Leonard Lipton el 1959, i van interpretar "If I Had a Hammer" davant l\'auditori aplegat a la Marxa sobre Washington del 1963, coneguda pel discurs \'Tinc un somni\' de Martin Luther King. Una de les peces de m\xc3\xa9s \xc3\xa8xit va ser la interpretaci\xc3\xb3 de la can\xc3\xa7\xc3\xb3 "Blowin\' in the Wind" (\'Escolta-ho en el vent\'), original de Bob Dylan; el grup tamb\xc3\xa9 cant\xc3\xa0 altres peces de Dylan, com "The Times They Are a-Changin" (\'Els Temps estan canviant\'), "Don\'t Think Twice, it\'s Alright" i "When the Ship Comes In" (\'El dia que el vaixell vindr\xc3\xa0\'). El desembre del 1969, PP&M va assolir el primer lloc a les llistes estatunidenques de m\xc3\xa9s venuts amb el single "Leaving on a Jet Plane", una can\xc3\xa7\xc3\xb3 de John Denver. "Day Is Done" (\'Quan el sol es pon\') va ser el darrer disc d\'\xc3\xa8xit que el grup va gravar, el juny del 1969._NEWLINE_El trio es va desfer en l\'any 1970, perqu\xc3\xa8 els seus membres volien continuar carreres en solitari, per\xc3\xb2 individualment tingueren molt menys \xc3\xa8xit que abans plegats. Tot i aix\xc3\xb2, "The Wedding Song (There is Love)" de Stookey (escrita per al casament entre Yarrow i Marybeth McCarthy, neboda del senador Eugene McCarthy) va ser un \xc3\xa8xit i ha esdevingut una pe\xc3\xa7a t\xc3\xadpica en els casaments nord-americans des del 1971._NEWLINE_En l\'any 1978, el grup es reun\xc3\xad per protestar contra l\'energia nuclear; posteriorment, PP&M grav\xc3\xa0 discos i feu gires de concerts, amb una mitjana de 25 intervencions per any. En l\'any 1999 entr\xc3\xa0 en el Vocal Group Hall of Fame. El grup es signific\xc3\xa0 pol\xc3\xadticament pel seu comprom\xc3\xads per la pau a Centream\xc3\xa8rica i per donar suport, tant musicalment com personal, al moviment per la pau i la just\xc3\xadcia social a Am\xc3\xa8rica. El seu suport inveterat per Israel el disting\xc3\xad d\'altres grups de m\xc3\xbasica folk. PP&M va ser guardonat amb el Peace Abbey Courage of Conscience l\'1 de setembre del 1990 ._NEWLINE_El 2004 diagnosticaren leuc\xc3\xa8mia a Mary Travers, que hagu\xc3\xa9 de suspendre per tot l\'any les gires de concerts. Reb\xc3\xa9 posteriorment un trasplantament de moll de l\'os i pogu\xc3\xa9 reprendre les gires al 9 de desembre del 2005, amb un concert al Carnegie Hall. En l\'estiu del 2007 calgu\xc3\xa9 interrompre una nova gira a causa de diverses intervencions operat\xc3\xb2ries de la cantant. La seva mort el 2009 pos\xc3\xa0 punt final a la carrera del trio.'